Ζέβρα

Η ζέβρα είναι περισσοδάκτυλο θηλαστικό ζώο που ανήκει στις Ιππίδες, συγγενής του αλόγου. Ιδιαίτερο χαρακτηριστικό της αποτελούν οι ασπρόμαυρες ραβδώσεις της. Το συνηθέστερο είδος Ζέβρας είναι η Ζέβρα η γνήσια (Equus zebra). Εμφάνιση Γενικά, η ζέβρα μοιάζει με το άλογο. Το τρίχωμά της είναι άσπρο ή πολύ ανοιχτό κίτρινο με λεπτές μαύρες ραβδώσεις, οι οποίες υπάρχουν και πάνω στην κοντή και όρθια χαίτη της. Έχει μήκος 2,2 μ. και ζυγίζει γύρω στα 200 κιλά. Έχει μικρό κεφάλι, αλλά ευκίνητα αυτιά, που στρέφονται σε μεγάλες γωνίες. Υπάρχουν διάφορες ερμηνείες σχετικά με την ύπαρξη και λειτουργία των ασπρόμαυρων ραβδώσεων της ζέβρας. Μία από αυτές είναι ότι οι ραβδώσεις δυσκολεύουν ένα αρπακτικό να διακρίνει τα μεμονωμένα ατόμα μέσα σε μια ομάδα ζεβρών ή/και να προσδιορίσει τον συνολικό αριθμό τους. Με αυτό τον τρόπο, οι ραβδώσεις αποτελούν ένα μηχανισμό παραλλαγής. Αναπαραγωγή Η εγκυμοσύνη της ζέβρας διαρκεί 11-13 μήνες. Τα θηλυκά γεννούν ένα συνήθως μικρό, του οποίου το τρίχωμα είναι κίτρινο, ενώ οι ραβδώσεις του καφετί. Σταδιακά αποκτά το μαυρόασπρο χρώμα των γονιών του. Θηλάζει για 7 μήνες, και απομακρύνεται από την οικογένειά του, μόλις η θηλυκή μείνει πάλι έγκυος. Είδη ζέβρας Το είδος Equus Zebra ζει στη νότια και δυτική Αφρική. Τα άτομα δεν μένουν μόνα τους, αλλά σε αγέλες. Μερικές φορές μάλιστα βόσκουν μαζί με αντιλόπες ή στρουθοκαμήλους για να αντιμετωπίσουν τα σαρκοφάγα αποτελεσματικότερα. Άλλα είδη ζέβρας είναι: Εquus burchelli, είδος που τείνει να εξαφανιστεί τελείως, Equus quaga, που μοιάζει πιο πολύ με άλογο παρά με ζέβρα (το οποίο έχει εξαφανιστεί ήδη από τον 19ο αιώνα) Ζέβρα του Γκρεβύ, το μεγαλύτερο είδος από όλα Ζέβρα του Γκραντ ορεσίβια ζέβρα. Ετυμολογία Η αγγλική ονομασία «zebra» προέρχεται από την ιταλική, την ισπανική ή την πορτογαλική γλώσσα. Η προέλευσή του μπορεί να βρίσκεται στη λατινική λέξη equiferus, που σημαίνει «άγριο άλογο». Το Equiferus φαίνεται να έχει εισέλθει στα πορτογαλικά ως ezebro ή zebro, το οποίο χρησιμοποιήθηκε αρχικά για ένα μυστηριώδες άλογο που αναφέρθηκε στις άγριες περιοχές της Ιβηρικής Χερσονήσου κατά τον Μεσαίωνα. Το 1591, ο Ιταλός εξερευνητής Φιλίππο Πιγκαφέτα κατέγραψε τη χρήση του όρου «ζέβρα» για να αναφερθεί στα αφρικανικά ζώα από Πορτογάλους επισκέπτες στην ήπειρο. Στα αρχαία χρόνια, η ζέβρα ονομαζόταν hippotigris («τίγρης αλόγου») από τους Έλληνες και τους Ρωμαίους . Η λέξη ζέβρα παραδοσιακά προφερόταν με ένα μακρό αρχικό φωνήεν, αλλά κατά τη διάρκεια του 20ού αιώνα η προφορά με το βραχύ αρχικό φωνήεν έγινε ο κανόνας στα βρετανικά αγγλικά . Η προφορά με μακρό αρχικό φωνήεν παραμένει τυπική στα αμερικανικά αγγλικά . Παραπομπές Εξωτερικοί σύνδεσμοι Λεξιλογικός ορισμός του ζέβρα στο Βικιλεξικό Πολυμέσα σχετικά με το θέμα Ζέβρα στο Wikimedia Commons